Skattestyrelsen opfordrer danskerne til at bruge ti minutter på at sikre, at forskudsopgørelsen er korrekt.

Torsdag har Skat åbnet op for, at danskerne kan ændre på deres forskudsopgørelse for 2020.

Det betyder, at du nu kan afgøre, om der vanker skattesmæk, eller om du er en af dem, der skal have penge tilbage til næste år.

Hvis der sker væsentlige ændringer i din økonomi, bør du indberette det i din forskudsopgørelse, så du løbende betaler den rigtige skat.

- Vi ved ikke alt

De store ændringer, som har betydning for forskudsopgørelsen, omfatter blandt andet ændring i løn, ændring i afstand til dit job, hvis du har købt eller solgt din bolig, eller hvis du er gået på pension, barsel eller deltid.

For Skat ved ikke alt:

- Vi har mange oplysninger, men vi ved ikke alt. Derfor er det en god ide, hvis du bruger ti minutter på at sikre, at oplysningerne i din forskudsopgørelse er rigtige. En korrekt og opdateret forskudsopgørelse er den bedste måde at sikre sig mod en uventet restskat på, siger Karoline Klaksvig, der er underdirektør i Skattestyrelsen, i en pressemeddelelse.

Ifølge Skattestyrelsen var borgerne i Region Nordjylland de bedste til at udfylde den seneste forskudsopgørelse fra 2018. Her skulle borgere i gennemsnit betale 4400 kroner i restskat. I hovedstaden fik man de største skattesmæk. Her betalte man i gennemsnit 5900 kroner i restskat.